**Biti dio**

18.11.1991.

Pad Vukovara.

87 dana neprestanog granatiranja i na kraju: preko 3 tisuće nestalih i ubijenih i 17 tisuća ozlijeđenih.

22 tisuće prognanih i otjeranih.

Otjeranih iz vlastitih domova. Odlaze na put bez kraja sa suzama u očima i molitvama na usnama. Odlaze, a ne znaju kamo, kuda će, gdje će, kako će, što će im se dogoditi i hoće li preživjeti. Hoće li ikada više vidjeti svoje muževe, očeve, sinove i prijatelje koji su ostali boriti za svoj grad i koji su bili spremni poginuti za svoj narod i svoju Domovinu. Sva ta pitanja bila su u mislima prognanih. Hodali su u koloni kroz već uništene vukovarske ulice, plačući i u strahu, s dvije vrećice potrepština koje nisu bile dovoljne. Nisu bile dovoljne ni za što. Išli su bez nade da će sve završiti dobro. Hodala su mala djeca, mladi, odrasli i stariji, a svi koji su ostali braniti Vukovar, danas su za nas branitelji. Koliko god ih je bilo, svi do jednoga, bili su kao braća, kao jedna duša, dali su sve od sebe, a neki čak i svoj život. 30 tisuća angažiranih srpskih vojnika napalo je 6 tisuća i 700 hrvatskih branitelja. Nikakve prednosti Hrvati nisu imali, ali nisu odustajali, borili su se do kraja.

Danas, 18.11.2018., obilježava se već 27. obljetnica pada grada Vukovara i održava se kolona sjećanja na sve poginule i nestale branitelje i protjerane stanovnike grada Vukovara. U ovogodišnjoj koloni sudjelovala sam i ja, uz ostalih 65 tisuća ljudi. Pred vukovarsku bolnicu gdje smo se okupljali i formirali u kolonu, došli su i hrvatski branitelji koji su kolonu i predvodili, članovi obitelji nestalih, poginulih, ubijenih, nasilno odvedenih i umrlih hrvatskih branitelja u Domovinskom ratu. Odonud se hodalo do Memorijalnog groblja žrtava iz Domovinskog rata u Vukovaru. Svi ljudi koji su hodali, pa tako i moja majka i ja, molili su molitve, potiho razgovarali i prisjećali se strašnih događaja iz  '91.

Atmosfera nije bila ugodna, osjećala sam jezu svaki put kada bih čula neki oduran događaj, svaki put kad bih zamislila te krvoločne poglede i iskešene zube, ali je u meni tinjalo i nešto toplo jer sam shvatila zašto sam ondje. Svi ti ljudi nisu išli u kolonu jer ih je netko nagovorio, natjerao ili rekao da moraju; oni su došli dobrovoljno, svojom voljom i željom da odaju počast svim poginulim braniteljima i za sve one 22 tisuće ljudi (to je više nego cijela Slatina). Bilo je starijih ljudi, ljudi u kolicima i na štakama, majki s malom djecom kojima nije bilo lako hodati 4 i više kilometara, ali- išli su, htjeli su i, kako se čini, mogli su. Htjeli su doći zapaliti svijeću koja će gorjeti danas za sve poginule u ratu, zahvaliti im za današnju slobodu i mir koji su nam pružili.

Bilo je hladno, lepršao je snijeg, no u meni je bila toplina kao da je svijeća zapaljena u meni. Zbog Vukovara, osjećala sam svu tu prošlost, osjetila toplinu i zajedništvo svih Hrvata koji su bili ondje sa mnom. Stigli smo na groblje, poslušali svetu misu i zapalili svijeće. Svijeća koju sam zapalila u čast hrvatskim braniteljima, gorjet će u meni do sljedećeg puta kada dođem. Taj će plamen postajati sve jači i nadam se da ću i u idućim godinama ići dati počast Vukovaru i svim njegovim žrtvama. *Grad- to ste vi.*

36217 CRNA

8. r